Het Ek 'n Testament Nodig? - Ons Kan Help | Stel Testament Op | SolidariteitJou Geld | Solidariteit Wêreld
Tuis › Artikels › Het ek ’n testament nodig?
Baie mense glo verkeerdelik dat 'n testament net vir welgesteldes bedoel is. Die waarheid is dat dit belangrik is om 'n testament op te stel, selfs al voer jy 'n beskeie bestaan. Dit bevat immers noodsaaklike inligting oor al die bates wat jy oor die jare opgebou het asook jou finale wense. Bowenal verteenwoordig dit finansiële gemoedsrus vir hulle wat agterbly.
Ten spyte daarvan dat prokureursfirmas tydens die jaarlikse Nasionale Testamenteweek in September aangebied het om 'n basiese testament gratis op te stel, skat die meester van die hooggeregshof dat meer as 70% van alle werkende Suid-Afrikaners nie 'n testament het nie. Weet jy wat gebeur as jy sonder een sterf?
Stella Pickard, stigter van die aanlyn platform Quickwill, waarsku: “Om te sterf sonder 'n geldige testament kan 'n lang en emosionele proses behels waartydens gesukkel word om die boedel op te los, en dikwels veroorsaak dit vyandigheid by familielede.”
Volg die stappe hieronder om seker te maak dat jy 'n geldige testament het:
Laat jou testament opstel
Dit is nie raadsaam om jou eie testament op te stel nie, tensy jy 'n deskundige is. Gesels met jou finansiële adviseur of 'n geakkrediteerde makelaar oor jou wense en ook die erfgename en begunstigdes wat jy in gedagte het.
Hieronder volg wenke om 'n testament op te stel:
Beplan jou testament sodat dit so eenvoudig moontlik is.
Maak seker jou testament is prakties. Moenie dit beskou as 'n dokument wat eers in werking sal tree wanneer jy 'n gevorderde ouderdom bereik het nie. Jy is miskien nie so gelukkig nie.
Wees prakties wanneer jy besluit hoe jou bates verdeel moet word. Dit is byvoorbeeld dalk nie raadsaam om jou bates gelykop tussen jou gade en kinders te verdeel nie, tensy jou hele boedel uit kontant bestaan.
Onthou dat die status van jou huwelik, byvoorbeeld binne of buite gemeenskap (met of sonder aanwas), 'n effek gaan hê op die manier waarop jy jou testament opstel.
Vermy onbuigsame opdragte in jou testament sover moontlik. Dink mooi na wanneer jy beperkings plaas op die beweging van bates of die oordrag van welvaart.
Benoem 'n voog indien daar minderjarige kinders is. Maak voorsiening vir onderhoud ingevolge 'n egskeidingsbevel. 'n Testamentêre trust word hiervoor aanbeveel.
Sorg dat jy 'n datum aanbring op jou testament. Dit sal verseker dat die laaste geldige testament geïdentifiseer kan word.
Dit is uiters noodsaaklik dat daar genoeg kontant in jou boedel is wanneer jy sterf. 'n Kontanttekort kan veroorsaak dat bates noodgedwonge verkoop moet word.
Dit is raadsaam om nie begrafnisreëlings in jou testament voor te skryf nie. Die testament word dikwels eers ná die begrafnis gelees.
Vir 'n testament om geldig te wees, moet dit op skrif wees. Dit kan met die hand geskryf of getik word. 'n Mondelinge testament of 'n video-opname word nie as geldig beskou nie.
Moenie uitstel nie. Die impak wat 'n onbehoorlik opgestelde of afwesige testament op jou gesin kan hê, moenie onderskat word nie.
Kies 'n eksekuteur
Die benoeming van 'n eksekuteur is 'n groot verantwoordelikheid. 'n Persoon wat met sorg gekies is, kan aansienlike belastingbesparing verseker in die boedeladministrasieproses. Jy kan jou gade benoem, maar dis meestal nie 'n goeie idee nie, aangesien hy of sy emosioneel verpletter kan wees en nie gereed is om belangrike finansiële besluite te neem nie. Dit kan lei tot die aanvaarding van swak advies of diens asook moontlike blootstelling aan persone wat net op eie belang ingestel is. Gewoonlik sal die meester van die hooggeregshof, wat ook die eksekuteur aanstel, daarop aandring dat 'n regsgeleerde of trustmaatskappy aangestel word.
Teken jou testament en laat getuies ook teken
As jy tevrede is met die bewoording van jou testament kan jy die oorspronklike weergawe teken en dit ook laat teken deur twee getuies wat ouer as 14 is. Onthou, jy moet die testament in die teenwoordigheid van albei getuies teken, en die getuies moet elke bladsy parafeer en op die laaste bladsy hulle volle handtekening aanbring.
enigiemand wat iets uit jou bestorwe boedel ontvang, en/of hul gade
die eksekuteurs, trustees en voogde en/of hul gades
Sorg dat jou testament in veilige bewaring is
Jou oorspronklike, getekende testament moet verkieslik in 'n kluis bewaar word totdat dit tyd is om jou boedel af te handel.
Hersien jou testament gereeld
Hersien jou testament minstens elke twee jaar, en veral indien jou persoonlike omstandighede verander het – byvoorbeeld as jy trou of skei, by die dood van 'n gade of erfgenaam, die geboorte van 'n kind, die verkryging van eiendom of 'n besigheid, of as jy 'n erfporsie ontvang.